P9_TA(2021)0328

Εμπορικές παράμετροι και επιπτώσεις της νόσου COVID-19

Ψήφισμα του Ευρωπαϊκού Κοινοβουλίου της 7ης Ιουλίου 2021 σχετικά με τις εμπορικές παραμέτρους και επιπτώσεις της νόσου COVID-19 (2020/2117(INI))

(2022/C 99/02)

Το Ευρωπαϊκό Κοινοβούλιο,

— έχοντας υπόψη την ανακοίνωση της Επιτροπής, της 18ης Φεβρουαρίου 2021, με τίτλο «Επανεξέταση της εμπορικής πολιτικής — Μια ανοικτή, βιώσιμη και δυναμική εμπορική πολιτική» (COM(2021)0066),

— έχοντας υπόψη τη Λευκή Βίβλο της Επιτροπής, της 17ης Ιουνίου 2020, σχετικά με την εξασφάλιση ίσων όρων ανταγωνισμού όσον αφορά τις ξένες επιδοτήσεις (COM(2020)0253),

— έχοντας υπόψη την ανακοίνωση της Επιτροπής, της 27ης Μαΐου 2020, με τίτλο «Η ώρα της Ευρώπης: ανασύνταξη και προετοιμασία για την επόμενη γενιά» (COM(2020)0456),

— έχοντας υπόψη την από 20ής Μαΐου 2020 ανακοίνωση της Επιτροπής με τίτλο «Από το αγρόκτημα στο πιάτο — Μια στρατηγική για ένα δίκαιο, υγιές και φιλικό προς το περιβάλλον σύστημα τροφίμων» (COM(2020)0381),

— έχοντας υπόψη την ανακοίνωση της Επιτροπής, της 27ης Μαΐου 2020, με τίτλο «Προσαρμοσμένο πρόγραμμα εργασίας της Επιτροπής για το 2020» (COM(2020)0440) και την επιστολή προθέσεων που απέστειλε η Πρόεδρος της Ευρωπαϊκής Επιτροπής, Ursula von der Leyen, στον Πρόεδρο Sassoli και στην Καγκελάριο Merkel στις 16 Σεπτεμβρίου 2020 με τίτλο «Κατάσταση της Ένωσης για το 2020»,

— έχοντας υπόψη την ανακοίνωση της Επιτροπής, της 20ής Μαΐου 2020, με τίτλο «Στρατηγική της ΕΕ για τη βιοποικιλότητα με ορίζοντα το 2030: επαναφορά της φύσης στη ζωή μας» (COM(2020)0380),

— έχοντας υπόψη την ανακοίνωση της Επιτροπής, της 11ης Μαρτίου 2020, με τίτλο «Ένα νέο σχέδιο δράσης για την κυκλική οικονομία: Για μια καθαρότερη και ανταγωνιστικότερη Ευρώπη» (COM(2020)0098),

— έχοντας υπόψη την ανακοίνωση της Επιτροπής, της 10ης Μαρτίου 2020, με τίτλο «Μια νέα βιομηχανική στρατηγική για την Ευρώπη» (COM(2020)0102),

— έχοντας υπόψη την ανακοίνωση της Επιτροπής, της 10ης Μαρτίου 2020, με τίτλο «Στρατηγική για τις ΜΜΕ με στόχο μια βιώσιμη και ψηφιακή Ευρώπη» (COM(2020)0103),

— έχοντας υπόψη την κοινή ανακοίνωση, η οποία εκδόθηκε από την Επιτροπή και τον Ύπατο Εκπρόσωπο της Ένωσης για θέματα Εξωτερικής Πολιτικής και Πολιτικής Ασφαλείας στις 9 Μαρτίου 2020 με τίτλο «Προς μια ολοκληρωμένη στρατηγική με την Αφρική» (JOIN(2020)0004),

— έχοντας υπόψη την ανακοίνωση της Επιτροπής, της 19ης Φεβρουαρίου 2020, με τίτλο «Διαμόρφωση του ψηφιακού μέλλοντος της Ευρώπης» (COM(2020)0067),

— έχοντας υπόψη την ανακοίνωση της Επιτροπής, της 11ης Δεκεμβρίου 2019, σχετικά με την Ευρωπαϊκή Πράσινη Συμφωνία (COM(2019)0640),

— έχοντας υπόψη την κοινή ανακοίνωση, η οποία εκδόθηκε από την Επιτροπή και τον Ύπατο Εκπρόσωπο της Ένωσης για θέματα Εξωτερικής Πολιτικής και Πολιτικής Ασφαλείας στις 2 Δεκεμβρίου 2020 με τίτλο «Ένα νέο θεματολόγιο ΕΕ-ΗΠΑ για την παγκόσμια αλλαγή» (JOIN(2020)0022),

— έχοντας υπόψη το ανεπίσημο έγγραφο των υπηρεσιών της Επιτροπής, της 26ης Φεβρουαρίου 2018, με θέμα την ανατροφοδότηση και τη μελλοντική πορεία για τη βελτίωση της εφαρμογής και της επιβολής των κεφαλαίων για το εμπόριο και τη βιώσιμη ανάπτυξη (ΕΒΑ) στις συμφωνίες ελεύθερων συναλλαγών της ΕΕ, καθώς και το σχέδιο δράσης 15 σημείων σχετικά με τα κεφάλαια ΕΒΑ,

— έχοντας υπόψη την ανακοίνωση της Επιτροπής, της 14ης Οκτωβρίου 2015, με τίτλο «Εμπόριο για όλους: προς μια πιο υπεύθυνη πολιτική για το εμπόριο και τις επενδύσεις» COM(2015)0497),

— έχοντας υπόψη τη Συμφωνία που εγκρίθηκε κατά την 21η διάσκεψη των συμβαλλομένων μερών για τη σύμβαση πλαίσιο του ΟΗΕ για την κλιματική αλλαγή (η συμφωνία του Παρισιού),

— έχοντας υπόψη την Ατζέντα 2030 του ΟΗΕ για τη βιώσιμη ανάπτυξη και τους στόχους βιώσιμης ανάπτυξης (ΣΒΑ),

— έχοντας υπόψη τα ψήφισματά του, της 26ης Νοεμβρίου 2020, σχετικά με την επανεξέταση της εμπορικής πολιτικής της ΕΕ (1), της 9ης Ιουνίου 2021 με τίτλο «Στρατηγική της ΕΕ για τη βιοποικιλότητα με ορίζοντα το 2030: Επαναφορά της φύσης στη ζωή μας» (2), της 20ής Μαΐου 2021 με τίτλο «Διαμόρφωση του ψηφιακού μέλλοντος της Ευρώπης: άρση των φραγμών στη λειτουργία της ψηφιακής ενιαίας αγοράς και βελτίωση της χρήσης της ΤΝ για τους Ευρωπαίους καταναλωτές» (3), της 25ης Μαρτίου 2021 με τίτλο «Θέσπιση στρατηγικής της ΕΕ για βιώσιμο τουρισμό» (4), της 10ης Μαρτίου 2021 με τίτλο «Προς έναν συμβατό με τον ΠΟΕ μηχανισμό συνοριακής προσαρμογής άνθρακα της ΕΕ» (5), της 10ης Μαρτίου 2021 με συστάσεις προς την Επιτροπή με θέμα την εταιρική δέουσα επιμέλεια και εταιρική λογοδοσία (6), της 10ης Φεβρουαρίου 2021 με τίτλο «Νέο σχέδιο δράσης για την κυκλική οικονομία» (7), της 25ης Νοεμβρίου 2020 με τίτλο «Μια νέα βιομηχανική στρατηγική για την Ευρώπη» (8), της 7ης Οκτωβρίου 2020 με τίτλο «Εφαρμογή της κοινής εμπορικής πολιτικής — ετήσια έκθεση 2018» (9), της 16ης Σεπτεμβρίου 2020 σχετικά με τον ρόλο της ΕΕ στην προστασία και την αποκατάσταση των δασών του πλανήτη (10), της 28ης Νοεμβρίου 2019 σχετικά με την κλιματική και περιβαλλοντική κατάσταση έκτακτης ανάγκης (11), της 12ης Δεκεμβρίου 2017 με τίτλο «Πορεία προς μια στρατηγική για το ψηφιακό εμπόριο» (12), και της 5ης Ιουλίου 2016 σχετικά με μια μακρόπνοη και καινοτόμο μελλοντική στρατηγική για το εμπόριο και τις επενδύσεις (13),

— έχοντας υπόψη τη γνωμοδότηση της Επιτροπής Διεθνούς Εμπορίου της 15ης Απριλίου 2021 σχετικά με την έκθεση με τίτλο «Στρατηγική της ΕΕ για τη βιοποικιλότητα με ορίζοντα το 2030: επαναφορά της φύσης στη ζωή μας»,

— έχοντας υπόψη το άρθρο 54 του Κανονισμού του,

— έχοντας υπόψη τις γνωμοδοτήσεις της Επιτροπής Ανάπτυξης και της Επιτροπής Γεωργίας και Ανάπτυξης της Υπαίθρου,

— έχοντας υπόψη την έκθεση της Επιτροπής Διεθνούς Εμπορίου (A9-0190/2021),

Α. λαμβάνοντας υπόψη ότι η νόσος COVID-19 προκάλεσε παγκόσμια πανδημία καθώς και μια άνευ προηγουμένου διεθνή υγειονομική, οικονομική, κοινωνική και ανθρωπιστική κρίση, η οποία δημιούργησε στενώσεις και διαταραχές πρωτοφανούς κλίμακας στο διεθνές εμπόριο, κάνοντάς το να κατακρημνιστεί όσο η νόσος διαδιδόταν και καταστρέφοντας την παγκόσμια παραγωγή και την απασχόληση, μειώνοντας το επίπεδο των άμεσων ξένων επενδύσεων (ΑΞΕ) και αυξάνοντας τις γεωπολιτικές εντάσεις·

Β. λαμβάνοντας υπόψη ότι η πανδημία έχει καταδείξει στρατηγικές ευπάθειες στην ΕΕ και στις παγκόσμιες αλυσίδες εφοδιασμού, συμπεριλαμβανομένων των κρίσιμων πρώτων υλών και βασικών ιατρικών προϊόντων, όπως τα μέσα ατομικής προστασίας και τα δραστικά φαρμακευτικά συστατικά, και έχει αναδείξει την ανάγκη για ενισχυμένη ανθεκτικότητα και διαφοροποίηση σε παγκόσμιο, περιφερειακό και τοπικό επίπεδο·

Γ. λαμβάνοντας υπόψη ότι η έξαρση της νόσου COVID-19 έχει αυξήσει περαιτέρω τις ανισότητες και έχει ενισχύσει τις ανησυχίες μεταξύ των πολιτών σχετικά με απώλειες θέσεων εργασίας σε ορισμένους τομείς, τη μεταβαλλόμενη φύση της εργασίας και την πίεση στους μισθούς και τα δικαιώματα των εργαζομένων· λαμβάνοντας υπόψη ότι τα προβλήματα αυτά πρέπει να αντιμετωπιστούν προκειμένου να διατηρηθεί η στήριξη της κοινής γνώμης για το διεθνές εμπόριο·

Δ. λαμβάνοντας υπόψη ότι η έξαρση της νόσου COVID-19 κινδυνεύει να προκαλέσει καθυστέρηση στην παγκόσμια προσπάθεια καταπολέμησης της κλιματικής αλλαγής, αλλά ότι ωστόσο χρειαζόμαστε διεθνή δράση και συνεργασία για την ανάπτυξη πολιτικών και τον εξορθολογισμό της κλιματικής δράσης στην εσωτερική και την εξωτερική πολιτική, δεδομένου ότι από μόνο του το εμβόλιο δεν επαρκεί για την αντιμετώπιση της κοινωνικής, περιβαλλοντικής και οικονομικής κρίσης που προκάλεσε η νόσος COVID-19·

Ε. λαμβάνοντας υπόψη ότι, αν και η Ευρωπαϊκή Ένωση έχει μειώσει σε σημαντικό βαθμό τις εγχώριες εκπομπές αερίων θερμοκηπίου της, οι εκπομπές που είναι ενσωματωμένες στις εισαγωγές αυξάνονται συνεχώς, με αποτέλεσμα να υπονομεύονται οι προσπάθειες της Ένωσης να μειώσει το παγκόσμιο αποτύπωμά της όσον αφορά τις εκπομπές αερίων του θερμοκηπίου·

ΣΤ. λαμβάνοντας υπόψη ότι το διεθνές εμπόριο αγαθών και υπηρεσιών αναμένεται να αυξηθεί κατά 8,4 % το 2022, σύμφωνα με εκτιμήσεις του Διεθνούς Νομισματικού Ταμείου (14), και ότι η εμπορική πολιτική πρέπει να διαδραματίσει στο ακέραιο τον ρόλο της στην ανάκαμψη από την πανδημία COVID-19· λαμβάνοντας υπόψη ότι η ανακοίνωση της Επιτροπής σχετικά με την επανεξέταση της εμπορικής πολιτικής πρέπει να συμπληρωθεί με συνεχή διάλογο και διαφάνεια με το Ευρωπαϊκό Κοινοβούλιο, το οποίο θα διαδραματίσει καίριο ρόλο στην εφαρμογή της, καθώς και με μια στρατηγική για την αύξηση της ανθεκτικότητας και της στρατηγικής αυτονομίας της ΕΕ, συμπεριλαμβανομένων προσαρμοσμένων μέτρων και μέσων πολιτικής στον τομέα της εγχώριας παραγωγής, της κοντινής εγκατάστασης, της διαφοροποίησης των προμηθευτών και της δημιουργίας αποθεμάτων·

Ζ. λαμβάνοντας υπόψη ότι η ΕΕ, ως ο μεγαλύτερος εμπορικός συνασπισμός στον κόσμο και με το εκτεταμένο δίκτυο εμπορικών συμφωνιών της, είναι ο μεγαλύτερος παράγοντας στην παγκόσμια εμπορική σκηνή και βρίσκεται σε μοναδική θέση να συνεργάζεται σε παγκόσμιο επίπεδο, να προωθεί την εφαρμογή των προτύπων, των αξιών και των πλαισίων βιωσιμότητας της ΕΕ στις χώρες εταίρους και να διασφαλίζει τη βιώσιμη ανάκαμψη της παγκόσμιας οικονομίας, σύμφωνα με την Ευρωπαϊκή Πράσινη Συμφωνία και τη Συμφωνία του Παρισιού·

Η. λαμβάνοντας υπόψη ότι τα διάφορα τμήματα στο εσωτερικό του Παγκόσμιου Οργανισμού Εμπορίου (ΠΟΕ) και η επείγουσα ανάγκη μεταρρύθμισής του περιέπλεξαν τις συντονισμένες προσπάθειες να παραμείνουν ανοιχτές οι παγκόσμιες αλυσίδες εφοδιασμού και ότι προτεραιότητα τώρα πρέπει να αποτελέσει η ανοικοδόμηση της εμπιστοσύνης στα πολυμερή θεσμικά όργανα ως οντότητες που είναι σε θέση να παράσχουν παγκόσμιες απαντήσεις, σημειώνοντας ταχεία πρόοδο κατά τις συζητήσεις για την πρωτοβουλία του ΠΟΕ για το εμπόριο και την υγεία·

Θ. λαμβάνοντας υπόψη ότι είναι σημαντικό να υπάρχει στενή συνεργασία μεταξύ του ΠΟΕ και άλλων διεθνών οργανισμών, όπως ο Παγκόσμιος Οργανισμός Υγείας (ΠΟΥ), τα θεσμικά όργανα των Ηνωμένων Εθνών και η Παγκόσμια Τράπεζα, προκειμένου να καταπολεμηθεί η κρίση με ολοκληρωμένο τρόπο, με ιδιαίτερη προσοχή να δίδεται στις συνέπειες για την υγεία και την οικονομία στις αναπτυσσόμενες χώρες·

Δίκαιες, ανθεκτικές και πράσινες αλυσίδες αξίας

1. τονίζει ότι η εμπορική πολιτική αυτή καθαυτή βρίσκεται σε σταυροδρόμι· σημειώνει ότι η γεωπολιτική πραγματικότητα έχει αλλάξει και τονίζει ότι η ΕΕ δεν έχει ακόμη τοποθετηθεί σε αυτό το νέο περιβάλλον· είναι πεπεισμένο ότι η COVID-19 έχει ενισχύσει την ανάγκη για ενδελεχή επανεξέταση της εμπορικής πολιτικής της ΕΕ· τονίζει ότι το Κοινοβούλιο είναι έτοιμο να συμβάλει ενεργά στην επανεξέταση της εμπορικής πολιτικής·

2. τονίζει τη σημασία των δίκαιων, ανθεκτικών και βιώσιμων αλυσίδων αξίας που σέβονται τα ανθρώπινα δικαιώματα, τα εργασιακά δικαιώματα και τα περιβαλλοντικά πρότυπα· υπενθυμίζει ότι η υποχρεωτική δέουσα επιμέλεια σε όλες τις αλυσίδες εφοδιασμού πρέπει να αποτελεί μέσο για την επίτευξη αυτού του στόχου· τονίζει ότι θα πρέπει να δοθεί μεγαλύτερη προσοχή στην ευάλωτη θέση των πολύ μικρών, των μικρών και των μεσαίων επιχειρήσεων (ΠΜΜΜΕ) στην ΕΕ και ιδίως στις αναπτυσσόμενες χώρες, καθώς οι μεγάλες εταιρείες είναι πιθανότερο να ξεπεράσουν εξωγενείς κλυδωνισμούς· τονίζει πόσο σημαντικό είναι να χρησιμοποιούνται οι στρατηγικές προοπτικές για τη βελτίωση της ετοιμότητας και της ανθεκτικότητας της ΕΕ και των αναπτυσσόμενων χωρών σε τυχόν μελλοντικούς κλυδωνισμούς και κρίσεις στον τομέα της υγείας, συμπεριλαμβανομένης της εμφάνισης νέων μεταλλάξεων νόσων και μελλοντικών πανδημιών, με στόχο την ανάπτυξη μακρόπνοων στρατηγικών και αντιδράσεων· επισημαίνει ότι ένας βασικός πυλώνας για μια στρατηγική της ΕΕ για μια βιώσιμη αλυσίδα εφοδιασμού θα ήταν να απαιτείται από τις εταιρείες που εκτίθενται σε μεγάλο βαθμό σε διεθνείς αλυσίδες εφοδιασμού να υποχρεούνται σε νομικά δεσμευτική υποβολή εκθέσεων στο πλαίσιο της επικείμενης επανεξέτασης της οδηγίας για τη δημοσίευση μη χρηματοοικονομικών πληροφοριών ( 15 )

3. καλεί την ΕΕ να εξασφαλίσει ότι το εμπόριο αποφέρει οφέλη και στους οικονομικά μειονεκτούντες· υπενθυμίζει, ως προς αυτό, ότι οι συγκεκριμένες δράσεις για την προώθηση των δίκαιων και ηθικών εμπορικών καθεστώτων για τις οποίες δεσμεύτηκε η Επιτροπή στη στρατηγική «Εμπόριο για όλους» έχουν αποκτήσει ακόμα μεγαλύτερη σημασία στο πλαίσιο των τρεχουσών συνθηκών, δεδομένου ότι οι πρωτοβουλίες δίκαιου εμπορίου από τη βάση προς την κορυφή μπορούν να διασφαλίσουν ότι το εμπόριο θα ενέχει οφέλη για τους οικονομικά μειονεκτούντες φορείς στην αλυσίδα εφοδιασμού· επισημαίνει τη σημασία των προβλέψιμων μακροπρόθεσμων παραγγελιών και λαμβάνει υπό σημείωση τα σχετικά επιτυχημένα συστήματα παραγγελιών του τομέα του δίκαιου εμπορίου·

4. καλεί την Επιτροπή να προωθήσει τις πρωτοβουλίες για το δίκαιο εμπόριο μέσω προγραμμάτων της ΕΕ που περιλαμβάνουν νέους και τον ιδιωτικό τομέα, στις εξωτερικές δράσεις εν γένει, στην εφαρμογή των κεφαλαίων για το εμπόριο και τη βιώσιμη ανάπτυξη (ΕΒΑ), μέσω των αντιπροσωπειών της ΕΕ καθώς και μέσω της επιβράβευσης των βέλτιστων πρακτικών και της διευκόλυνσης της ανταλλαγής γνώσεων μεταξύ των ενωσιακών, τοπικών, περιφερειακών, εθνικών αρχών, της κοινωνίας των πολιτών, των σχολείων και των πανεπιστημίων στην ΕΕ, μεταξύ άλλων μέσω της επέκτασης του βραβείου «Πόλεις της ΕΕ για το δίκαιο και ηθικό εμπόριο» ώστε να καλύπτει σχολεία και πανεπιστήμια και της διοργάνωσης μιας ετήσιας εβδομάδας Δίκαιου Εμπορίου στις Βρυξέλλες από την Επιτροπή· ζητεί από την Επιτροπή να υποβάλει εκθέσεις σχετικά με την υποστήριξη των πρωτοβουλιών για το δίκαιο εμπόριο από την ΕΕ και τα κράτη μέλη·

5. επισημαίνει ότι οι παγκόσμιες αλυσίδες αξίας συχνά συνεπάγονται ασύμμετρες επιπτώσεις, μεταξύ άλλων για τις λιγότερο ανεπτυγμένες χώρες, άνιση κατανομή των κινδύνων και δυσανάλογα δυσμενείς επιπτώσεις για τις γυναίκες· εκφράζει τη δυσαρέσκειά του για το γεγονός ότι, κατά τη διάρκεια της πανδημίας, αυτή η άνιση κατανομή είχε ως αποτέλεσμα ορισμένες ευρωπαϊκές επιχειρήσεις να μετακυλήσουν το κόστος της χαμηλότερης ζήτησης σε όλη την έκταση των αλυσίδων εφοδιασμού τους, συμπεριλαμβανομένων των αναπτυσσόμενων χωρών και ακυρώνουν παραγγελίες που είχαν ήδη παραχθεί και, σε ορισμένες περιπτώσεις, ακόμη και αποσταλεί· καλεί την Επιτροπή να συνεργαστεί με τα κράτη μέλη, τις τοπικές κυβερνήσεις, τον ιδιωτικό τομέα και την κοινωνία των πολιτών για να επιτευχθεί δικαιότερη κατανομή των αρνητικών επιπτώσεων και των κινδύνων στις αλυσίδες εφοδιασμού· καλεί την Επιτροπή να υποβάλει συγκεκριμένες προτάσεις σε συνέχεια της δέσμευσής της για «μηδενική ανοχή στην παιδική εργασία» πριν από το τέλος του 2021, το οποίο ο ΟΗΕ ανακήρυξε Διεθνές Έτος για την εξάλειψη της παιδικής εργασίας·

6. τονίζει ότι η αλυσίδα αξίας του τουρισμού αποτελεί ένα από τα βασικά βιομηχανικά οικοσυστήματα της Ευρώπης· επισημαίνει, εν προκειμένω, ότι λόγω των περιορισμών στα ταξίδια και στις αλυσίδες εφοδιασμού και των διαταραχών που προκλήθηκαν από την κρίση της COVID-19, οι σχετικοί με τον τουρισμό κλάδοι, όπως της φιλοξενίας, καθώς και άλλες μεγάλες βιομηχανίες (αεροναυπηγική, αυτοκινητοβιομηχανία, χάλυβας, ναυπηγεία και θαλάσσιος τομέας) αντιμετωπίζουν εμπορική και οικονομική κατάρρευση·

7. τονίζει ότι είναι αναγκαίοι αποτελεσματικοί κανόνες για τη διασφάλιση του θεμιτού ανταγωνισμού και ισότιμων όρων ανταγωνισμού για τις ευρωπαϊκές επιχειρήσεις, τόσο στην εσωτερική αγορά όσο και στις αγορές τρίτων χωρών, προκειμένου να διασφαλισθούν αμοιβαία επωφελείς εμπορικές σχέσεις με διεθνείς εταίρους και να προστατευτεί η ενιαία αγορά από επιθετικές επενδυτικές στρατηγικές από φορείς εκτός της ΕΕ που προσπαθούν να εκμεταλλευτούν την ισχύουσα κρίση· τονίζει τη σημασία που έχουν, εν προκειμένω, τα μέσα εμπορικής άμυνας· υπογραμμίζει ότι οι ρυθμίσεις που αφορούν την επιβολή του νόμου θα πρέπει να συμβάλουν με θετικό τρόπο στον στόχο της εξασφάλισης δίκαιου ανταγωνισμού και ίσων όρων ανταγωνισμού και τονίζει ότι τα κεφάλαια ΕΒΑ αποτελούν αναπόσπαστο στοιχείο της εμπορικής πολιτικής·

8. καλεί την Επιτροπή να ολοκληρώσει ταχέως την εργαλειοθήκη εμπορικής άμυνας της ΕΕ το 2021 μέσω νομοθετικών προτάσεων που θα υποστηρίζονται από αξιολογήσεις επιπτώσεων, δίνοντας προτεραιότητα σε ένα μέσο για την καταπολέμηση του καταναγκασμού, ένα μέσο για την αντιμετώπιση των στρεβλώσεων που προκαλούνται από ξένες επιδοτήσεις και επιχειρήσεις κρατικής ιδιοκτησίας και στην ολοκλήρωση των διαπραγματεύσεων για το μέσο για τις διεθνείς δημόσιες συμβάσεις· επισημαίνει τον καταναγκαστικό χαρακτήρα των εξωεδαφικών κυρώσεων από τρίτες χώρες και την ανάγκη διασφάλισης της λειτουργίας των χρηματοδοτικών μέσων από παρόμοια μέτρα· επισημαίνει τη σημασία της δημόσιας χρηματοπιστωτικής παρέμβασης κατά τη διάρκεια της πανδημίας COVID-19·

9. είναι πεπεισμένο ότι ο ανοικτός χαρακτήρας θα πρέπει να συμβαδίζει με τη διαφύλαξη των στρατηγικών τομέων μας και να συνδέεται στενά με μια φιλόδοξη, μακρόπνοη βιομηχανική πολιτική σύμφωνα με την Πράσινη Συμφωνία και την ψηφιακή στρατηγική, που μπορεί να αυξήσει τις ικανότητες της ΕΕ να αντισταθεί σε μελλοντικούς κλυδωνισμούς σε στρατηγικούς τομείς, να προωθήσει την οικονομική ανάκαμψη και να διασφαλίσει την ανταγωνιστικότητα των επιχειρήσεων της ΕΕ, ώστε να δημιουργηθούν ποιοτικές θέσεις εργασίας και να διασφαλιστεί ότι η Ευρώπη θα διαδραματίζει καίριο ρόλο στην παραγωγή καινοτόμων αγαθών και μελλοντικών υπηρεσιών·

10. πιστεύει ότι η διαφοροποίηση και η ανθεκτικότητα της αλυσίδας εφοδιασμού θα πρέπει να αποτελέσει βασική προτεραιότητα της αναθεωρημένης εμπορικής πολιτικής της ΕΕ· επισημαίνει τη σύνδεση των εμπορικών συμφερόντων και των συμφερόντων που συνδέονται με την ασφάλεια και ζητεί μια αναλογική ενίσχυση και επιβολή της διαλογής των άμεσων ξένων επενδύσεων, έτσι ώστε να συμπληρώνονται και να στηρίζονται οι προσπάθειες των κρατών μελών να υλοποιούν μια τέτοια διαλογή για διασφάλιση ευρωπαϊκών στρατηγικών τομέων και να προλαμβάνουν τη δημιουργία ζημιογόνων και εκμεταλλεύσιμων οικονομικών εξαρτήσεων από φορείς τρίτων χωρών·

11. είναι πεπεισμένο ότι η ΕΕ εξαρτάται υπερβολικά από περιορισμένο αριθμό προμηθευτών για ορισμένες κρίσιμες πρώτες ύλες, αγαθά και υπηρεσίες, ιδίως για ιατρικά και φαρμακευτικά προϊόντα και ότι αυτό υπονομεύει τη στρατηγική αυτονομία και τους γεωπολιτικούς στόχους της· επιμένει ότι η ΕΕ θα πρέπει να υπερβεί αυτές τις ανεπιθύμητες εξαρτήσεις μέσω ενός συνδυασμού πολιτικών που θα παρέχουν κίνητρα στις εταιρείες για να δημιουργούν απόθεμα, να αυξάνουν τη μεταποίηση, να διαφοροποιούν τις στρατηγικές εφοδιασμού και, όπου αρμόζει, να προωθούν την κοντινή εγκατάσταση και τον επαναπατρισμό της παραγωγής, κάτι που θα μπορούσε να δημιουργήσει νέες εμπορικές ευκαιρίες για τους εταίρους στις χώρες της ανατολικής και της νότιας γειτονίας και θα πρέπει να συνοδεύεται από κανονιστική προσέγγιση στους στρατηγικούς τομείς·

12. τονίζει τους κινδύνους για τις κρίσιμες αλυσίδες εφοδιασμού που κατέστησαν εμφανείς λόγω της κρίσης COVID-19 και καλεί την Επιτροπή να δώσει ιδιαίτερη προσοχή στη βιωσιμότητα των αλυσίδων εφοδιασμού της ΕΕ στην επικείμενη βιομηχανική στρατηγική της, προσδιορίζοντας ποιες αλυσίδες εφοδιασμού θα μπορούσαν να ωφεληθούν από την αυξημένη ανθεκτικότητα μέσω της διαφοροποίησης του εφοδιασμού, του επαναπατρισμού της παραγωγής και της δημιουργίας αποθεμάτων· θεωρεί, ωστόσο, ότι οι εταιρείες θα πρέπει εντέλει να αποφασίζουν οι ίδιες πώς θα διαχειρίζονται τις παγκόσμιες αλυσίδες εφοδιασμού τους·

13. επισημαίνει ότι η Επιτροπή θα πρέπει να προωθήσει μια κυκλική οικονομία σε παγκόσμιο επίπεδο και υπογραμμίζει τον ρόλο που θα πρέπει να έχουν οι εμπορικές συμφωνίες στην ενίσχυση των στόχων της κυκλικής οικονομίας, στη διαφοροποίηση της προσφοράς και στην ενίσχυση των ανοικτών εμπορικών σχέσεων για κρίσιμα αγαθά και υπηρεσίες, και ότι η συντόμευση ή η μεταβολή των αλυσίδων εφοδιασμού στη γειτονία της ΕΕ και στην Αφρική μπορεί να έχει θετικό αντίκτυπο στη βιώσιμη, πράσινη, χωρίς αποκλεισμούς και ανθεκτική οικονομική ανάπτυξη, καθώς και στα στρατηγικά συμφέροντα της ΕΕ·

14. σημειώνει ότι οι αλυσίδες εφοδιασμού γεωργικών τροφίμων της ΕΕ συνέχισαν να λειτουργούν κατά τη διάρκεια της πανδημίας, αλλά εκφράζει τη λύπη του διότι οι περιορισμοί των εξαγωγών και οι εμπορικοί φραγμοί διατάραξαν επανειλημμένα τη λειτουργία αυτή· σημειώνει ότι το σύστημα πληροφόρησης για τις γεωργικές αγορές (AMIS), το οποίο συγκεντρώνει τις κύριες χώρες εμπορίας γεωργικών προϊόντων με στόχο την ενίσχυση της διαφάνειας της αγοράς τροφίμων και την πολιτική απάντηση για την επισιτιστική ασφάλεια, μπορεί να θεωρηθεί παράδειγμα ορθής πρακτικής· καλεί την Επιτροπή να διερευνήσει κατά πόσον το μοντέλο αυτό θα μπορούσε να χρησιμοποιηθεί και σε άλλες αλυσίδες αξίας· υποστηρίζει τις δράσεις για τη διευκόλυνση του εμπορίου που ανελήφθησαν με σκοπό την προώθηση των προτύπων ασφάλειας των τροφίμων και τα υγειονομικά και φυτοϋγειονομικά μέτρα που ελήφθησαν ως απόκριση στη νόσο COVID-19· σημειώνει ότι σύμφωνα με το Παγκόσμιο Επισιτιστικό Πρόγραμμα των Ηνωμένων Εθνών (WFP), η νόσος COVID-19 αύξησε έως και στα 265 εκατομμύρια τον αριθμό των ανθρώπων που κινδύνευαν να υποστούν σοβαρές επισιτιστικές ελλείψεις το 2020 σε χώρες χαμηλού και μεσαίου εισοδήματος, ένας αριθμός κατά 130 εκατομμύρια υψηλότερος σε σύγκριση με το 2019· καλεί την Επιτροπή να εντοπίσει και να διερευνήσει σε συνεργασία με τον ΟΗΕ τα καταλληλότερα μέτρα προκειμένου να διασφαλισθεί ότι αυτή η πανδημία δεν θα μετατραπεί σε επισιτιστική κρίση στον αναπτυσσόμενο κόσμο·

15. καλεί την Επιτροπή να καταρτίσει στρατηγική για το ψηφιακό εμπόριο, η οποία θα ενισχύει την πρόσβαση των ευρωπαϊκών επιχειρήσεων στην αγορά, θα ενισχύει τις ψηφιακές υποδομές, θα εναρμονίζει τα κανονιστικά πλαίσια, θα εκσυγχρονίζει τα εμπορικά και τελωνειακά μέσα, και θα προστατεύει τα δικαιώματα των πολιτών της ΕΕ στο πλαίσιο του ΓΚΠΔ ( 16 )

16. καλεί την Επιτροπή να διενεργήσει διεξοδική αξιολόγηση του κατά πόσον η νέα ρήτρα υπόδειγμα της ΕΕ σχετικά με τις ροές των δεδομένων θα διατηρήσει τα δικαιώματα προστασίας των δεδομένων και της ιδιωτικής ζωής των Ευρωπαίων σε περίπτωση διαφοράς με εμπορικό εταίρο· τονίζει ότι τα υφιστάμενα και μελλοντικά μέσα τα οποία προστατεύουν τα θεμελιώδη δικαιώματα στην προστασία της ιδιωτικότητας και των προσωπικών δεδομένων δεν πρέπει να υπονομεύονται από διεθνείς εμπορικές συμφωνίες· καλεί την Επιτροπή να λαμβάνει υπόψη τις σχετικές δεσμεύσεις τρίτων χωρών βάσει του εμπορικού δικαίου κατά την αξιολόγηση της επάρκειάς τους, συμπεριλαμβανομένης της περαιτέρω διαβίβασης δεδομένων·

17. υπογραμμίζει την επιτάχυνση της ψηφιακής επανάστασης λόγω της COVID-19 και αναγνωρίζει ότι είναι σημαντικό η ΕΕ να αναλάβει ηγετικό ρόλο στη θέσπιση προτύπων για μια βιώσιμη, βασισμένη στην ψηφιακή τεχνολογία παγκόσμια οικονομία και στη διατήρηση ανοικτών διεθνών ροών δεδομένων με σκοπό την ταχεία υπέρβαση σειράς εμπορικών φραγμών και στενώσεων· υπογραμμίζει ότι η ΕΕ μπορεί να επιβάλει ένα παγκόσμιο πρότυπο για το δίκαιο και ανθεκτικό ψηφιακό εμπόριο στο πλαίσιο των διμερών και των πολυμερών συνεργασιών της και των πλειονομερών διαπραγματεύσεων σχετικά με το ηλεκτρονικό εμπόριο και τη διευκόλυνση των επενδύσεων· υπογραμμίζει ότι το ψηφιακό κεφάλαιο στη συμφωνία εμπορίου και συνεργασίας ΕΕ-Ηνωμένου Βασιλείου μπορεί να λειτουργήσει ως υπόδειγμα για μελλοντικές εμπορικές συμφωνίες·

18. ζητεί να δοθούν κίνητρα, μεταξύ άλλων μέσω εξατομικευμένων νομικών διατάξεων σχετικά με τις κρατικές ενισχύσεις, προκειμένου οι επιχειρήσεις της ΕΕ να κάνουν περισσότερο βιώσιμες τις αξιακές αλυσίδες τους και να συντομεύσουν ή να προσαρμόσουν τις αλυσίδες εφοδιασμού τους όπου αυτό θα μπορούσε να είναι επωφελές για την οικονομία, την ανθεκτικότητα, τους γεωπολιτικούς στόχους και/ή τη στρατηγική αυτονομία της ΕΕ, προκειμένου να διασφαλίσουν ότι το εξωτερικό κοινωνικό, περιβαλλοντικό και οικονομικό κόστος ενσωματώνεται πλήρως στην τιμή, σύμφωνα με πολιτικές της ΕΕ, όπως η στρατηγική «Από το αγρόκτημα στο πιάτο», το σχέδιο δράσης για την κυκλική οικονομία, η στρατηγική για τη βιοποικιλότητα και η ενίσχυση της δράσης της ΕΕ για την προστασία και την αποκατάσταση των δασών του πλανήτη·

19. καλεί την Επιτροπή να αναθεωρήσει ενδελεχώς τον τρόπο και τον βαθμό στο οποίο λαμβάνουν χώρα μεταφορές αναδυόμενων και ανατρεπτικών τεχνολογιών από την ΕΕ προς αυταρχικά κράτη μέσω των εμπορικών και επενδυτικών ροών· καλεί την Επιτροπή να προτείνει νέα μέτρα για τον περιορισμό αυτών των μεταφορών, μεταξύ άλλων τη συνεργασία των αλυσίδων εφοδιασμού με εταίρους που ασπάζονται τις ίδιες ιδέες· ζητεί να ξεκινήσει διάλογος με την Ταϊβάν σχετικά με τους ημιαγωγούς·

Εμπορική πολιτική για προϊόντα ζωτικής σημασίας για την υγεία: διδάγματα που αντλήθηκαν από την κρίση της νόσου COVID-19

20. υπογραμμίζει ότι η διεθνής εμπορική διακυβέρνηση, η οποία θέτει τη διεθνή συνεργασία πάνω από τον ανταγωνισμό, διαδραματίζει ουσιαστικό ρόλο στην ταχεία ανάπτυξη ιατρικών θεραπειών και εμβολίων, στην ταχεία κλιμάκωση της παραγωγής, στην ανάπτυξη ανθεκτικών παγκόσμιων αλυσίδων αξίας και στη δίκαιη πρόσβαση στην παγκόσμια αγορά, και, στο πλαίσιο αυτό, υπογραμμίζει ότι η τρέχουσα πανδημία θα πρέπει να δώσει ώθηση στην ενίσχυση της διεθνούς συνεργασίας και της παγκόσμιας ετοιμότητας για καταστάσεις έκτακτης ανάγκης στον τομέα της υγείας, κάτι που απαιτεί περαιτέρω δέσμευση από την ΕΕ και τα κράτη μέλη που θα ενεργούν από κοινού ως «Ομάδα Ευρώπη»· υπογραμμίζει την ανάγκη να αντιμετωπιστούν τα συνδεόμενα με το εμπόριο αίτια πανδημιών και ζωονόσων, όπως ο αντίκτυπος του εμπορίου στην υποβάθμιση της βιόσφαιρας·

21. επικροτεί την πρόταση που διατύπωσαν αρκετοί αρχηγοί κυβερνήσεων για μια διεθνή συνθήκη με θέμα την απόκριση στην πανδημία και ζητεί αυτή να συμπεριλαμβάνει έναν ισχυρό εμπορικό πυλώνα· υπογραμμίζει ότι το διεθνές εμπορικό πλαίσιο πρέπει να προάγει τη συνεργασία και να θεσπίζει τόσο διαρθρωτικούς μηχανισμούς όσο και μηχανισμούς ταχείας απόκρισης προκειμένου να βοηθήσει τις κυβερνήσεις να υπερβούν τις προκλήσεις που σχετίζονται με καταστάσεις έκτακτης υγειονομικής ανάγκης· τονίζει ότι τέτοιες ρυθμίσεις πρέπει να περιλαμβάνουν, αφενός, μια προσέγγιση προσανατολισμένη στις ανάγκες «από την πλευρά της ζήτησης» που θα παρέχει κοινή χρηματοδότηση και συντονισμένες προαγορές σε παγκόσμιο επίπεδο και, αφετέρου, μια ολοκληρωμένη στρατηγική «από την πλευρά της προσφοράς» για την κλιμάκωση της παραγωγικής ικανότητας σε ολόκληρη την αλυσίδα αξίας· υποστηρίζει ότι πρέπει να σημειωθεί πρόοδος στους τομείς της διαφάνειας σχετικά με το διαθέσιμο απόθεμα, των παγκόσμιων δικτύων εφοδιασμού, των παραγωγικών ικανοτήτων και της τιμολόγησης των ζωτικών για την υγεία προϊόντων, της υλοποίησης και ανάπτυξης εξαιρέσεων για την ασφάλεια της δημόσιας υγείας στο πλαίσιο των δικαιωμάτων διανοητικής ιδιοκτησίας, της αύξησης της παγκόσμιας κινητικότητας των ζωτικών υπηρεσιών, της προστασίας και προώθησης της ανθεκτικότητας των μικρών και μεσαίων επιχειρήσεων (ΜΜΕ) και της ανάπτυξης μιας διατομεακής προσέγγισης για την αντιμετώπιση του αρνητικού αντίκτυπου των υγειονομικών κρίσεων στην ισότητα των φύλων, την εισοδηματική ισότητα και τη θέση των μειονοτήτων·

22. ζητεί τη συγκρότηση μιας νέας Επιτροπής Εμπορίου και Υγείας κατά τη 12η υπουργική συνδιάσκεψη του ΠΟΕ με σκοπό την κατάρτιση κατευθυντήριων γραμμών σχετικά με τον τρόπο με τον οποίο μπορούν οι κυβερνήσεις να υλοποιήσουν τις υφιστάμενες εξαιρέσεις και ευελιξίες του διεθνούς εμπορικού δικαίου με σκοπό την αύξηση της ασφάλειας της δημόσιας υγείας, τους μηχανισμούς που πρέπει να θεσπιστούν προκειμένου να βελτιωθεί η παγκόσμια απόκριση σε καταστάσεις έκτακτης υγειονομικής ανάγκης και προκειμένου να προετοιμαστεί το έδαφος για έναν εμπορικό πυλώνα για τις διαπραγματεύσεις για μια μελλοντική διεθνή συνθήκη σχετικά με την απόκριση στην πανδημία·

23. τονίζει ότι οι παγκόσμιες αλυσίδες εφοδιασμού πρώτων υλών και η παραγωγή και διανομή εμβολίων πρέπει να ωφεληθούν από τις ανοιχτές εμπορικές σχέσεις· υπογραμμίζει ότι ο προστατευτισμός κατά την παραγωγή και τη διανομή των εμβολίων μπορεί να εμποδίσει την απάντηση στην παγκόσμια πανδημία· τονίζει, στο πλαίσιο αυτό, τις αρνητικές επιπτώσεις μονομερών μέτρων, όπως οι περιορισμοί και οι απαγορεύσεις εξαγωγών, η έλλειψη διαφάνειας στα παγκόσμια αποθέματα και η επακόλουθη κερδοσκοπία σε σπάνια βασικά αγαθά, ιδίως για τις χώρες χαμηλού και μεσαίου εισοδήματος· ζητεί, ως εκ τούτου, από την ΕΕ να ενθαρρύνει την έγκριση της πρωτοβουλίας του ΠΟΕ για το εμπόριο και την υγεία έως το τέλος του 2021, να ενθαρρύνει την ισχυρότερη διεθνή συνεργασία, και να είναι πολύ πιο απαιτητική όσον αφορά τη διαφάνεια του εφοδιασμού, της παραγωγής και του κόστους των ιατροφαρμακευτικών προϊόντων, την ανθεκτικότητα του παγκόσμιου συστήματος υγειονομικής περίθαλψης και τα προσβάσιμα και οικονομικά προσιτά ιατρικά προϊόντα και υπηρεσίες· καλεί την ΕΕ να διασφαλίσει ότι οι μελλοντικές συμφωνίες προαγοράς, ιδίως για εμβόλια επόμενης γενιάς, θα δημοσιοποιούνται πλήρως·

24. καλεί την ΕΕ να ενσωματώσει δεσμεύσεις όσον αφορά το εμπορικό απόρρητο, τα δεδομένα βιομηχανικής ιδιοκτησίας και τις μεταφορές τεχνολογίας, και να απαιτήσει την απαραίτητη διαφάνεια εκ μέρους των προμηθευτών, συμπεριλαμβανομένης μιας ανάλυσης κόστους-κέρδους ανά προϊόν·

25. εκφράζει, ως εκ τούτου, την ανησυχία του για την πρόσφατη αύξηση των περιορισμών στις εξαγωγές εμβολίων από τις κυριότερες χώρες παραγωγής, όπως οι ΗΠΑ, το Ηνωμένο Βασίλειο, η Κίνα, η Ινδία και, σε μικρότερο βαθμό, η ΕΕ, και τονίζει ότι τούτο θα μπορούσε να θέσει σε κίνδυνο την ταχεία παγκόσμια αύξηση της ικανότητας παραγωγής εμβολίων, να προκαλέσει διαταραχές στις αλυσίδες παραγωγής και να οδηγήσει σε αντίποινα· παροτρύνει την Επιτροπή να συνεργαστεί με τις χώρες παραγωγής για την ταχεία εξάλειψη των εμποδίων στις εξαγωγές· επαναλαμβάνει ότι ο μηχανισμός της ΕΕ για την έκδοση αδειών εξαγωγής αποτελεί προσωρινό μέτρο, το οποίο πρέπει να χρησιμοποιείται αποκλειστικά ως έσχατη λύση και θα πρέπει να εξελιχθεί σε μηχανισμό διαφάνειας· επιμένει ότι πρέπει να υπάρξει έγκαιρη και ολοκληρωμένη πρόσβαση σε τέτοια δεδομένα· τονίζει ότι η μεγαλύτερη διαφάνεια έχει αυξήσει την εμπιστοσύνη των πολιτών της ΕΕ στην ανάπτυξη και διαχείριση των εμβολίων της ΕΕ κατά της πανδημίας COVID-19·

26. εκφράζει τη βαθιά του ανησυχία σχετικά με τον αυξανόμενο αριθμό μεταλλάξεων της νόσου COVID-19· επισημαίνει ότι η έλλειψη παραγωγής και διανομής εμβολίων σε τρίτες χώρες θα μπορούσε να οδηγήσει σε αύξηση νέων και διαφορετικών τύπων μεταλλάξεων· αναγνωρίζει ότι η ΕΕ αποτελεί έναν από τους μεγαλύτερους εξαγωγείς εμβολίων προς τρίτες χώρες, αλλά ότι σε απόλυτα επίπεδα οι εξαγωγές αυτές δεν επαρκούν ακόμα για την αντιμετώπιση της παγκόσμιας πανδημίας· τονίζει ότι ο μηχανισμός COVAX δεν μπορεί επί του παρόντος να διανείμει εμβόλια στους πλέον ευάλωτους ανάλογα με τη ζήτηση· υπογραμμίζει ότι η έγκαιρη παγκόσμια πρόσβαση σε εμβόλια μπορεί να συμβάλει στην ανάκαμψη και την ανθεκτικότητα της παγκόσμιας οικονομίας, καθώς και της οικονομίας της ΕΕ· παροτρύνει την Επιτροπή να επιδιώξει αποτελεσματική διπλωματία στον τομέα των εμβολίων και του ιατρικού εφοδιασμού για να ενισχύσει την αξιοπιστία και τη διπλωματική προβολή της ΕΕ και ζητεί να καταβληθούν περισσότερες διεθνείς προσπάθειες για την επιτάχυνση της παράδοσης εμβολίων στον COVAX·

27. υπογραμμίζει ότι τα εμβόλια κατά της COVID-19 και των μεταλλάξεών της πρέπει να αποτελούν παγκόσμιο δημόσιο αγαθό και ότι οι επείγουσες πολυμερείς προσπάθειες θα πρέπει να επικεντρωθούν στην ισότιμη διανομή των εμβολίων σε ολόκληρο τον κόσμο, στην ταχεία αύξηση των παγκόσμιων παραγωγικών ικανοτήτων και στη συγκρότηση αποτελεσματικών εταιρικών σχέσεων και μεταφοράς τεχνολογίας, μεταξύ άλλων σε χώρες χαμηλού και μεσαίου εισοδήματος· τονίζει ότι, με βάση τα διδάγματα που αντλήθηκαν, είναι ζωτικής σημασίας να συνεχιστεί η βελτίωση των πλαισίων σύμπραξης δημόσιου και ιδιωτικού τομέα που βρίσκονται πίσω από την ανάπτυξη και την παραγωγή εμβολίων και άλλων βασικών τεχνολογιών υγείας· χαιρετίζει την παγκόσμια διάσκεψη κορυφής για την αλυσίδα εφοδιασμού και την παρασκευή εμβολίων κατά της COVID-19, που πραγματοποιήθηκε στις 8 και 9 Μαρτίου 2021, και ζητεί τη δημιουργία διαρθρωτικών πλατφορμών για την ταχεία αύξηση της παραγωγής εμβολίων σε περισσότερες χώρες, που θα μπορούσαν να έχουν τη μορφή φορέα εκκαθάρισης συμπράξεων δημόσιου-ιδιωτικού τομέα ώστε να έρθουν σε επαφή δημόσιοι και ιδιωτικοί φορείς και να καταστούν εφικτές και να κλιμακωθούν εταιρικές σχέσεις, να υπάρξει επιτήρηση των στενώσεων και να εντοπιστούν μέτρα για τη στήριξη της παρασκευής και της ανάπτυξης των εμβολίων· υπογραμμίζει τις προσπάθειες που έχουν καταβληθεί από τον γενικό διευθυντή του ΠΟΕ για τη συμμετοχή μελών στη συζήτηση σχετικά με τις πρωτοβουλίες για το εμπόριο και την υγεία·

28. τονίζει ότι η διεθνής εμπορική πολιτική πρέπει να διαδραματίσει ενεργό ρόλο στην προσπάθεια αυτή διευκολύνοντας το εμπόριο πρώτων υλών, αμβλύνοντας τις ελλείψεις ειδικευμένου και έμπειρου προσωπικού, επιλύοντας τα προβλήματα της αλυσίδας εφοδιασμού και αναθεωρώντας το παγκόσμιο πλαίσιο για τα δικαιώματα διανοητικής ιδιοκτησίας (ΔΔΙ) για μελλοντικές πανδημίες· επιμένει, στο πλαίσιο αυτό, ότι είναι ανάγκη να πραγματοποιηθεί ένας εποικοδομητικός διάλογος σχετικά με μια προσωρινή παρέκκλιση από τη συμφωνία του ΠΟΕ για τα δικαιώματα διανοητικής ιδιοκτησίας στον τομέα του εμπορίου (TRIPS), προκειμένου να διασφαλιστεί ότι οι χώρες δεν θα αντιμετωπίζουν αντίποινα για παραβιάσεις διπλωμάτων ευρεσιτεχνίας που σχετίζονται με τη νόσο COVID-19 κατά τη διάρκεια της πανδημίας·

29. υπογραμμίζει ότι ερευνητές και βιομηχανία έχουν καταβάλει τεράστιες προσπάθειες για την ανάπτυξη νέων διαγνώσεων, θεραπειών και εμβολίων κατά της νόσου COVID· επισημαίνει τον καίριο ρόλο που διαδραματίζουν οι πόροι του δημόσιου τομέα, οι οποίοι επιτρέπουν στις φαρμακευτικές εταιρείες να περιορίσουν τον κίνδυνο σε ολόκληρη την αλυσίδα αξίας των εμβολίων μέσω χρηματοδότησης και μεγάλων επιδοτήσεων για έρευνα και ανάπτυξη, καθώς και μέσω μεγάλης κλίμακας συμφωνιών προαγοράς· υπογραμμίζει επίσης τη θεμελιώδη συνεισφορά των εργαζόμενων στον τομέα της υγειονομικής περίθαλψης, των ασθενών, των επιζώντων της νόσου COVID-19 και των πολιτών που συμμετείχαν σε κλινικές δοκιμές και άλλες δραστηριότητες έρευνας και ανάπτυξης σχετικές με διάφορες θεραπευτικές μεθόδους και εμβόλια· θεωρεί ότι ένα πολυμερές νομικό πλαίσιο για τα ΔΔΙ μπορεί να παρέχει προστασία και κίνητρα που είναι ζωτικής σημασίας για την ετοιμότητα έναντι μελλοντικών πανδημιών και αναγνωρίζει τον ρόλο του στη διευκόλυνση της ευρείας και άνευ προηγουμένου συνεργασίας μεταξύ κυβερνήσεων, ερευνητικών ιδρυμάτων και φαρμακευτικών εταιρειών·

30. τονίζει την καίρια σημασία της κοινής χρήσης ανοικτής τεχνολογίας, τεχνογνωσίας και έρευνας για την αποτελεσματική αντιμετώπιση της πανδημίας και της πλήρους συμμετοχής των φαρμακευτικών εταιρειών σε πολυμερείς πρωτοβουλίες, όπως η C-TAP (δεξαμενή πρόσβασης στην τεχνολογία για την COVID-19) και ο νεοσυσταθείς κόμβος μεταφοράς τεχνολογίας του ΠΟΥ, προκειμένου να αξιοποιηθεί πλήρως το δυναμικό τους·

Εμπόριο και βιώσιμη ανάπτυξη

31. υποστηρίζει την ενσωμάτωση της Ευρωπαϊκής Πράσινης Συμφωνίας και της Ευρωπαϊκής Ψηφιακής Στρατηγικής στην ανακοίνωση σχετικά με την επανεξέταση της εμπορικής πολιτικής, και ζητεί μια δυναμική εμπορική πολιτική προσανατολισμένη προς την πολυμερή προσέγγιση, την ανθεκτικότητα και τη βιωσιμότητα, σύμφωνα με τη δέσμευση της ΕΕ για την υλοποίηση των ΣΒΑ του ΟΗΕ· ζητεί συγκεκριμένο σχέδιο δράσης, χάρτη πορείας και χρονοδιάγραμμα για την υλοποίηση αυτής της φιλοδοξίας· καλεί, ως εκ τούτου, την Επιτροπή να συνεργαστεί με τους εταίρους για την επικαιροποίηση των υφιστάμενων εμπορικών και επενδυτικών συμφωνιών χρησιμοποιώντας τις ρήτρες αναθεώρησής τους·

32. εκφράζει την ικανοποίησή του για την ενσωμάτωση της Συμφωνίας του Παρισιού ως ουσιώδους στοιχείου σε κάθε μελλοντική συμφωνία εμπορίου, επενδύσεων και εταιρικής σχέσης· τονίζει ότι η κύρωση των βασικών συμβάσεων της Διεθνούς Οργάνωσης Εργασίας (ΔΟΕ) και ο σεβασμός των ανθρωπίνων δικαιωμάτων αποτελούν προϋποθέσεις για τη σύναψη συμφωνιών ελεύθερων συναλλαγών (ΣΕΣ)· καλεί την Ένωση να συνεργάζεται με μελλοντικούς και υφιστάμενους εμπορικούς εταίρους για την επικύρωση και την αποτελεσματική εφαρμογή άλλων εκκρεμών συμβάσεων της ΔΟΕ και πολυμερών περιβαλλοντικών συμφωνιών όταν αναθεωρεί και διαπραγματεύεται συμφωνίες· ζητεί να συμπεριληφθούν φιλόδοξα κεφάλαια για το φύλο, την ενδυνάμωση των γυναικών και τις ΜΜΕ, καθώς και ειδικά κεφάλαια για το ψηφιακό εμπόριο, σε κάθε εμπορική συμφωνία·

33. υπογραμμίζει ότι η ανάκαμψη μετά τη νόσο COVID-19 αποτελεί μοναδική ευκαιρία για τον καθορισμό του θεματολογίου για την προώθηση της βιώσιμης ανάπτυξης· καλεί, ως εκ τούτου, την Επιτροπή να επισπεύσει την επανεξέταση του σχεδίου δράσης 15 σημείων σχετικά με τα κεφάλαια ΕΒΑ το 2021, ώστε να μπορέσει να εφαρμοστεί στις εν εξελίξει διαπραγματεύσεις· αναμένει από την επανεξέταση να εξετάσει το θέμα της εκτελεστότητας και υπενθυμίζει, στο πλαίσιο αυτό, το ανεπίσημο έγγραφο των Κάτω Χωρών και της Γαλλίας σχετικά με το εμπόριο, τις κοινωνικές και οικονομικές επιπτώσεις και τη βιώσιμη ανάπτυξη ( 17 ) · προτείνει, τουλάχιστον, να ληφθούν υπόψη στην εμπορική πολιτική της ΕΕ οι πρόσφατες πρόοδοι όσον αφορά την εκτελεστότητα, και συγκεκριμένα η ικανότητα αντιμετώπισης τυχόν μη συμμόρφωσης των εταίρων μέσω μονομερών κυρώσεων, ως τελευταία διέξοδος, όπως με θέσπιση δασμών ή ποσοστώσεων για ορισμένα προϊόντα ή διασταυρούμενη αναστολή άλλων μερών μιας συμφωνίας·

34. καλεί το Συμβούλιο και την Επιτροπή να συμπεριλάβουν στα κεφάλαια ΕΒΑ και στα κεφάλαια για τη γεωργία διατάξεις σχετικά με την καλή μεταχείριση των ζώων, το δίκαιο εμπόριο και την κυκλική οικονομία· επισημαίνει τον ρόλο του επικεφαλής για την επιβολή των εμπορικών συμφωνιών εν προκειμένω, και ζητεί στενή συνεργασία με την Επιτροπή Διεθνούς Εμπορίου του Ευρωπαϊκού Κοινοβουλίου κατά την παρακολούθηση και τον έλεγχο των δεσμεύσεων ΕΒΑ· καλεί την Επιτροπή να αντλήσει διδάγματα από την πρόσφατη ομάδα εμπειρογνωμόνων, ούτως ώστε τα κεφάλαια ΕΒΑ να περιλαμβάνουν χάρτη πορείας με συγκεκριμένες και επαληθεύσιμες δεσμεύσεις·

35. εκφράζει τη λύπη του διότι οι ηλεκτρονικές συσκευές ευρείας κατανάλωσης εξακολουθούν να τυγχάνουν προτιμησιακής μεταχείρισης έναντι των πράσινων προϊόντων και ότι οι δασμοί και οι εμπορικοί φραγμοί λειτουργούν κατά του βιώσιμου εμπορίου· υπογραμμίζει ότι η κατάργηση των δασμών και των δασμολογικών φραγμών για τα πράσινα προϊόντα και τις πράσινες υπηρεσίες θα πρέπει να σχεδιαστεί με σκοπό να συμβάλει σε καινοτόμες λύσεις για την αντιμετώπιση της κλιματικής κρίσης, καθώς και να συμβάλει στους στόχους της Πράσινης Συμφωνίας, καθώς και στους ΣΒΑ και τη βιώσιμη ανάπτυξη ανά τον κόσμο· ζητεί από την Επιτροπή να εξετάσει μέσα για την αντιμετώπιση αυτών των στρεβλώσεων και να περάσει από τα λόγια στις πράξεις όσον αφορά την Πράσινη Συμφωνία, με το να την εφαρμόζει σε όλες τις πτυχές της εμπορικής πολιτικής·

36. επισημαίνει ότι το υψηλό αρχικό κόστος, το οποίο θα μπορούσε να αποσβεστεί μόνο με την πάροδο του χρόνου, και η έλλειψη τεχνογνωσίας και εξοπλισμού εμποδίζουν ή επιβραδύνουν επί του παρόντος τις αναπτυσσόμενες χώρες στην πράσινη και ψηφιακή μετάβασή τους· ζητεί από την Επιτροπή να χρησιμοποιήσει όλα τα εμπορικά μέσα και τις πολιτικές αναπτυξιακής συνεργασίας που έχει στη διάθεσή της για να αυξήσει τη χρηματοδοτική στήριξη, την τεχνική βοήθεια, τη μεταφορά τεχνολογίας, την οικοδόμηση ικανοτήτων και την ψηφιοποίηση, προκειμένου να ενισχύσει τις αναπτυσσόμενες χώρες και να τους δώσει τη δυνατότητα να επιτύχουν βιώσιμη ανθεκτικότητα και να υλοποιήσουν καλύτερα τη δέουσα επιμέλεια σε ολόκληρο το μήκος της αλυσίδας εφοδιασμού·

37. καλεί την ΕΕ να αναλάβει ηγετικό ρόλο στο πολυμερές πλαίσιο προκειμένου να συνεργαστεί με χώρες και εμπορικούς εταίρους που ασπάζονται παρόμοιες ιδέες, όσον αφορά την επιδίωξη μιας ισχυρής περιβαλλοντικής ατζέντας, συμπεριλαμβανομένης της σταδιακής ανάπτυξης πειθαρχικών κανόνων, προκειμένου να τερματιστούν τόσο οι στρεβλωτικές για την αγορά όσο και οι επιζήμιες για το περιβάλλον επιδοτήσεις στις εμπορικές συμφωνίες και στον ΠΟΕ, συμπεριλαμβανομένων κανόνων για τις επιδοτήσεις των ορυκτών καυσίμων, με βάση την αρχή της «μη πρόκλησης σημαντικής ζημίας»·

38. τονίζει τη σημασία της εκπόνησης εκ των προτέρων, ενδιάμεσων και εκ των υστέρων αξιολογήσεων των επιπτώσεων στη βιωσιμότητα, σύμφωνα με συγκεκριμένο χρονοδιάγραμμα, για την αντιμετώπιση πιθανών κινδύνων όσο το δυνατόν νωρίτερα, και, εάν οι εκ των υστέρων αξιολογήσεις αποδειχθούν αναγκαίες, για την αντιμετώπιση των αρνητικών επιπτώσεων· καλεί την Επιτροπή να ενημερώνει τακτικά το Κοινοβούλιο σχετικά με τις συνεχιζόμενες και τις ολοκληρωθείσες αξιολογήσεις των επιπτώσεων στη βιωσιμότητα· τονίζει ότι είναι ανάγκη να αναπτυχθεί ένα ολοκληρωμένο πλαίσιο με συγκεκριμένους στόχους για την προώθηση των ΣΒΑ, της Πράσινης Συμφωνίας και του θεματολογίου της ΔΟΕ για την αξιοπρεπή εργασία στις εμπορικές και επενδυτικές συμφωνίες· τονίζει ότι οι νέες συμφωνίες θα πρέπει να συνάπτονται μόνο αφού εκπληρωθούν αυτοί οι στόχοι και ότι οι υφιστάμενες συμφωνίες θα πρέπει να αναθεωρηθούν αναλόγως·

39. τονίζει το γεγονός ότι η διαφάνεια, ο διάλογος και η καλή επικοινωνία με πολίτες και συμφεροντούχους είναι καίριας σημασίας για τη στήριξη της εμπορικής πολιτικής και την αξιοποίηση των οφελών της· επικροτεί, κατά συνέπεια, την πύλη Acces2Markets και τις προσπάθειες της Επιτροπής για την προώθηση του εργαλείου αυτού· επιμένει ότι ο ρόλος και οι αρμοδιότητες της κοινωνίας των πολιτών και των εγχώριων συμβουλευτικών ομάδων (ΕΣΟ), ο ρόλος παρακολούθησης των οποίων θα μπορούσε να επεκταθεί περαιτέρω, πρέπει να καθορίζονται σαφώς στις πολιτικές και εμπορικές συμφωνίες της ΕΕ, και ότι η χρηματοδοτική βοήθεια πρέπει να συνοδεύεται από μέτρα ανάπτυξης ικανοτήτων για την αποτελεσματική λειτουργία της· τονίζει τις δυνατότητες των αντιπροσωπειών της ΕΕ να υποστηρίζουν το έργο των ΕΣΟ τρίτων χωρών και να παρακολουθούν και να εφαρμόζουν εμπορικές συμφωνίες, δίνοντας ιδιαίτερη προσοχή στη στήριξη των ΜΜΕ για την αξιοποίηση των συμφωνιών και των μέτρων διευκόλυνσης του εμπορίου· εκφράζει τη λύπη του για την έλλειψη μιας γενικής δομής στο πλαίσιο αυτό·

40. τονίζει την ανάγκη για μεγαλύτερη συνεκτικότητα και διαφάνεια κατά τον έλεγχο της εμπορικής πολιτικής της ΕΕ· υπογραμμίζει την ανάγκη για συνεκτικά, σαφή, μετρήσιμα και αντικειμενικά κριτήρια για την εμπορική πολιτική της ΕΕ και για συμμετοχή των πολιτών της ΕΕ, καλύτερο διάλογο μεταξύ της Επιτροπής και του Κοινοβουλίου, καλύτερη πολιτική συνεκτικότητα και καλύτερο έλεγχο όλων των πτυχών της εμπορικής πολιτικής· τονίζει τον ρόλο των εκ των προτέρων, ενδιάμεσων και εκ των υστέρων αξιολογήσεων των επιπτώσεων στη βιωσιμότητα εν προκειμένω· καλεί την Επιτροπή να συνεργάζεται με το Κοινοβούλιο σε όλα τα στάδια των προτάσεών της, να δώσει συνέχεια στις προτάσεις των ΕΣΟ, να αναζωογονήσει τον διάλογο με την κοινωνία των πολιτών και να συνεργάζεται εντατικότερα με την κοινωνία των πολιτών στην Ευρωπαϊκή Οικονομική και Κοινωνική Επιτροπή (ΕΟΚΕ)· ζητεί από το Κοινοβούλιο να οργανώνει τακτικές διαβουλεύσεις με τις ΕΣΟ·

Η πολυμερής προσέγγιση και η γεωπολιτική θέση της Ευρώπης στον κόσμο

41. καλεί την Επιτροπή να εντοπίσει συγκεκριμένες και ειδικές δράσεις και χάρτη πορείας για την εφαρμογή της έννοιας της ανοικτής στρατηγικής αυτονομίας και να διασφαλίσει ότι όλες οι επιλογές παραμένουν ανοιχτές· σημειώνει με ανησυχία ότι ο γεωπολιτικός ανταγωνισμός και οι εντάσεις έχουν επιταχυνθεί μετά την έξαρση της νόσου COVID-19·

42. υπενθυμίζει τη γεωπολιτική σημασία μιας ισχυρής, διαφοροποιημένης και ανθεκτικής εμπορικής πολιτικής της ΕΕ· υπενθυμίζει ότι το υψηλό ποσοστό ενεργειακής εξάρτησης της ΕΕ αποτελεί πρόκληση για ανοικτή στρατηγική αυτονομία και μας υποχρεώνει να επιταχύνουμε την ενεργειακή μετάβαση· τονίζει ότι η ισχύς της αγοράς της ΕΕ, οι αξίες της και η προσήλωση της στη συνεργασία, τη δικαιοσύνη, την αμοιβαιότητα και το βασιζόμενο σε κανόνες εμπόριο θα πρέπει να αποτελούν το θεμέλιο του ανοικτού χαρακτήρα μας·

43. συνιστά ένθερμα στην ΕΕ να επιδιώξει νέες και να ολοκληρώσει τις υφιστάμενες εταιρικές σχέσεις με εταίρους που ασπάζονται τις ίδιες ιδέες· θεωρεί ότι οι πολυμερείς εμπορικές συμφωνίες με περιορισμένο αριθμό εταίρων και η εστίαση σε στρατηγικά ζητήματα, παρέχουν μια καλύτερη και πιο συγκεκριμένη οδό για την εφαρμογή της έννοιας της ανοιχτής στρατηγικής αυτονομίας και θα κέρδιζαν την υποστήριξη από την κοινωνία των πολιτών·

44. τονίζει, ωστόσο, ότι, όταν δεν είναι δυνατή η συνεργασία, η ΕΕ θα πρέπει να διασφαλίσει τα συμφέροντά της μέσω αυτόνομων μέτρων για την προστασία των αξιών της και την καταπολέμηση των αθέμιτων εμπορικών πρακτικών, σύμφωνα με το διεθνές δίκαιο·

45. εκφράζει την ικανοποίησή του για την επιβεβαίωση της πολυμερούς προσέγγισης στο πλαίσιο της επανεξέτασης της εμπορικής πολιτικής και για τις εκτενείς προτάσεις που υποβλήθηκαν για την αναγκαία εις βάθος μεταρρύθμιση του ΠΟΕ σε όλες τις λειτουργίες του·

46. συμμερίζεται την έμφαση που δίνει η Επιτροπή, στο όραμά της για τη μεταρρύθμιση του ΠΟΕ, στην οικονομική ανάκαμψη, τη βιώσιμη ανάπτυξη, τις αθέμιτες κρατικές επιδοτήσεις και το ψηφιακό εμπόριο και προτρέπει την Επιτροπή να καταβάλει κάθε δυνατή προσπάθεια για την εφαρμογή του θεματολογίου της, που θα περιλαμβάνει μεταξύ άλλων στόχους για το φύλο, τα ανθρώπινα δικαιώματα και τα εργασιακά πρότυπα·

47. τονίζει ότι είναι σημαντικό να εξασφαλιστεί η ταχεία σύνδεση του ΠΟΕ με άλλους οργανισμούς στο πολυμερές σύστημα, όπως η ΠΟΥ, να επιτευχθεί συναίνεση στη Γενεύη, να εξασφαλιστεί ότι οι διεθνείς οργανισμοί εργάζονται από κοινού για την αντιμετώπιση των παγκόσμιων προκλήσεων και να ολοκληρωθούν οι διαπραγματεύσεις για τις επιδοτήσεις στον τομέα της αλιείας κατά την 12η υπουργική διάσκεψη του ΠΟΕ·

48. τονίζει τη σημασία της πρωτοβουλίας του ΠΟΕ για το εμπόριο και το κλίμα και επαναλαμβάνει την υποστήριξή του σε μια συμφωνία για τα περιβαλλοντικά αγαθά· επικροτεί, στο πλαίσιο αυτό, την προσέγγιση της νέας γενικής διευθύντριας του ΠΟΕ και αναμένει από την Επιτροπή να την υποστηρίξει σθεναρά προκειμένου να δοθεί νέα ώθηση στον οργανισμό, ώστε να μπορέσει να αντιμετωπίσει τις προκλήσεις με τις οποίες έρχεται αντιμέτωπο σήμερα το πολυμερές εμπορικό σύστημα·

49. τονίζει τη σημασία της αποτελεσματικής επίλυσης των διαφορών για την εγκαθίδρυση σταθερότητας και προβλεψιμότητας στο πολυμερές εμπορικό σύστημα και την ανάγκη επίλυσης της τρέχουσας κατάστασης με το δευτεροβάθμιο δικαιοδοτικό όργανο σε συνεργασία με τις Ηνωμένες Πολιτείες, προκειμένου να καταστεί και πάλι λειτουργικό και να διασφαλισθεί με τον τρόπο αυτό η δυνατότητα κατάλληλης επίλυσης των εμπορικών διαφορών· ζητεί από την Επιτροπή να προτείνει, στο πλαίσιο της πρωτοβουλίας του ΠΟΕ για το εμπόριο και το κλίμα, τη συμπερίληψη περιβαλλοντικής εμπειρογνωμοσύνης στο πλαίσιο της επίλυσης διαφορών, όπου αρμόζει·

50. τονίζει ότι η αναζωογόνηση της διαπραγματευτικής λειτουργίας του ΠΟΕ θα διαδραματίσει καίριο ρόλο σε κάθε ουσιαστική μεταρρύθμιση του οργανισμού· επισημαίνει, ειδικότερα, ότι πρέπει να αντιμετωπιστούν οι στρεβλώσεις του ανταγωνισμού που προκαλούνται από τις βιομηχανικές επιδοτήσεις και τις κρατικές επιχειρήσεις, ιδίως στην Κίνα, και ζητεί από την Επιτροπή να υποβάλει προτάσεις για τον προσδιορισμό και τη διαφοροποίηση κατηγοριών επιδοτήσεων ανάλογα με τη συμβολή τους σε θεμιτούς δημόσιους στόχους·

51. υπογραμμίζει ότι προκειμένου να αναζωογονηθεί η διαπραγματευτική λειτουργία του ΠΟΕ, η ΕΕ πρέπει να συνεργαστεί με εταίρους που ασπάζονται παρόμοιες ιδέες ούτως ώστε να βρεθεί κοινό έδαφος για μια μεταρρύθμιση του ΠΟΕ με την ευρύτερη έννοια· επιβεβαιώνει ότι η ουσιαστική πρόοδος κατά τη μεταρρύθμιση του ΠΟΕ χρειάζεται ευρεία συναίνεση και συνασπισμούς εταίρων που ασπάζονται παρόμοιες ιδέες· καλεί την Επιτροπή να συνεχίσει να συμμετέχει σε πολυμερείς διαπραγματεύσεις ως βήμα προς την επίτευξη πολυμερών συμφωνιών· υποστηρίζει την πρόταση της Επιτροπής για έναρξη διαπραγματεύσεων σχετικά με μια πλειονομερή συμφωνία για την ανταγωνιστική ουδετερότητα με εταίρους που ασπάζονται τις ίδιες ιδέες· είναι πεπεισμένο ότι ο ηγετικός ρόλος της ΕΕ και η διατλαντική συνεργασία είναι ζωτικής σημασίας για την επιτυχία κάθε ουσιαστικής μεταρρύθμισης του ΠΟΕ·

52. καλεί την Επιτροπή να επιδιώξει ενεργά την εξεύρεση λύσης για την αναντιστοιχία μεταξύ του επιπέδου ανάπτυξης και του επιπέδου των δεσμεύσεων που αναλαμβάνονται στο πλαίσιο του διεθνούς συστήματος εμπορικών συναλλαγών· τονίζει ότι πρέπει να δοθεί ιδιαίτερη προσοχή στις αναπτυσσόμενες χώρες και στις ειδικές ανάγκες τους σε σχέση με την οικονομική μεγέθυνση, τη βιώσιμη ανάπτυξη και τη μεταρρύθμιση του ΠΟΕ·

53. θεωρεί απαραίτητο να εξετάσει η επόμενη υπουργική διάσκεψη του ΠΟΕ το καθεστώς κυρώσεων τις συνέπειες της παραβίασης των κανόνων του διεθνούς εμπορίου από ορισμένα μέλη να μην τις πληρώσουν τομείς που δεν ευθύνονται για τη μη συμμόρφωση·

54. συμμερίζεται την πρόταση που διατυπώνεται στο πλαίσιο της επανεξέτασης της εμπορικής πολιτικής, σύμφωνα με την οποία η G20 θα πρέπει να ενισχύσει τη συνεργασία και να συντονίσει τις προσπάθειες των μελών της προς την επίτευξη ουδέτερου ισοζυγίου άνθρακα και άλλων πτυχών της Πράσινης Συμφωνίας· τονίζει, ωστόσο, ότι για να είναι αποτελεσματική αυτή η προσέγγιση, ορισμένα μέλη της G20 θα πρέπει να αυξήσουν τις δεσμεύσεις τους για μείωση των εκπομπών· καλεί την Επιτροπή να παράσχει έναν αποδοτικό μηχανισμό συνοριακής προσαρμογής άνθρακα·

55. υποστηρίζει τη νέα, μακρόπνοη διατλαντική ατζέντα που βασίζεται σε κοινά συμφέροντα και κοινές αξίες και στόχους, και αποσκοπεί στην αντιστάθμιση της ανάπτυξης της οικονομικής και εμπορικής συνεργασίας στον Ειρηνικό, στην επίτευξη ουσιαστικής μεταρρύθμισης του ΠΟΕ και στην εξεύρεση κοινών λύσεων σε κοινά προβλήματα·

56. ταυτόχρονα αναγνωρίζει ότι εξακολουθούν να υπάρχουν ορισμένα αποκλίνοντα συμφέροντα· παροτρύνει τόσο την Επιτροπή όσο και την κυβέρνηση των ΗΠΑ να συνεργαστούν στενά στα νέα πολιτικά συμφραζόμενα προκειμένου να εξασφαλίσουν ίσους όρους ανταγωνισμού για τις επιχειρήσεις έτσι ώστε να αυξηθεί η πρόσβαση των εταιρειών της ΕΕ στην αγορά, να συνεχίσουν να διερευνούν συμφωνίες για την αξιολόγηση της συμμόρφωσης και την εξάλειψη των βιομηχανικών δασμών, να συμφωνήσουν σε φιλόδοξα κοινωνικά, τεχνολογικά και περιβαλλοντικά πρότυπα και να αξιοποιήσουν τις αμοιβαίες εμπειρίες για την αποτελεσματική προώθηση παρόμοιων προτύπων στην παγκόσμια σκηνή·

57. παροτρύνει και τις δύο πλευρές να επιλύσουν τις διμερείς εμπορικές διαφορές, υποστηρίζει την αναστολή των δασμών Airbus-Boeing και ζητεί να επιλυθεί το ζήτημα σε μόνιμη βάση προκειμένου να βρεθεί λύση στους ψηφιακούς φόρους· παροτρύνει τις Ηνωμένες Πολιτείες να καταργήσουν τους δασμούς τους κεφαλαίου 232 για τον χάλυβα και το αλουμίνιο·

58. ζητεί να καταβληθούν κοινές προσπάθειες για την τοποθέτηση των εργαζόμενων και των εταιρειών στο επίκεντρο της εμπορικής πολιτικής έτσι ώστε να ξεπεραστεί η πανδημία, να επιταχυνθεί η οικονομική ανάκαμψη και να διευκολυνθεί το εμπόριο εμβολίων και βασικών ιατρικών προϊόντων· επαναλαμβάνει ότι θα πρέπει να συνεργαστούμε για να επιτευχθεί η ουσιαστική μεταρρύθμιση του ΠΟΕ και η αποκατάσταση ενός λειτουργικού δευτεροβάθμιου δικαιοδοτικού οργάνου· ενθαρρύνει και τις δύο πλευρές να τηρήσουν τις δεσμεύσεις του ΠΟΕ βάσει της Συμφωνίας για τις Δημόσιες Συμβάσεις (ΣΔΣ) και να βρουν κοινές λύσεις σε κοινά προβλήματα αλλά υπογραμμίζει την ανάγκη να αναλάβει η ΕΕ αυτόνομα δράση εάν απαιτείται·

59. υποστηρίζει την κοινή ανακοίνωση με τίτλο «Ένα νέο θεματολόγιο ΕΕ-ΗΠΑ για την παγκόσμια αλλαγή» και ζητεί την ταχεία ίδρυση ενός Συμβουλίου Εμπορίου και Τεχνολογίας ΕΕ-ΗΠΑ· ζητεί στενή συνεργασία μεταξύ ΕΕ και ΗΠΑ σχετικά με τις αναδυόμενες και ανατρεπτικές τεχνολογίες, συμπεριλαμβανομένης της επιβολής κοινών περιορισμών στις εισαγωγές και εξαγωγές έναντι αυταρχικών κρατών·

60. καλεί την Επιτροπή να θέσει τις μεταρρυθμίσεις που σχετίζονται με το εμπόριο και το κλίμα στο επίκεντρο των διατλαντικών σχέσεων, σημειώνοντας παράλληλα το υψηλό επίπεδο φιλοδοξιών που επιδεικνύει η νέα κυβέρνηση των ΗΠΑ εν προκειμένω, οι οποίες θα πρέπει επίσης να βασίζονται σε νέες προσεγγίσεις όπως αυτές που εισήχθησαν από τη συμφωνία ΗΠΑ-Μεξικού-Καναδά (USMCA)·

61. έχει επίγνωση της σημασίας της εμπορικής σχέσης της ΕΕ με την Κίνα, η οποία το 2020 αναδείχθηκε στον σημαντικότερο εμπορικό εταίρο της ΕΕ ως προς τις εμπορικές ανταλλαγές αγαθών· πιστεύει ακράδαντα ότι οι εμπορικές σχέσεις ΕΕ-Κίνας απαιτούν μια πιο ισορροπημένη και αμοιβαία προσέγγιση· τονίζει ότι η διαδικασία κύρωσης της συνολικής συμφωνίας ΕΕ-Κίνας για τις επενδύσεις (ΣΣΕ), η οποία μπορεί να αρχίσει μόνο όταν η ΕΕ θα έχει επιτύχει ουσιαστική πρόοδο στην επεξεργασία κατάλληλων και αποτελεσματικών αυτόνομων μέτρων, τα οποία θα εφαρμόζονται στο πλαίσιο προσπαθειών αντιμετώπισης πρακτικών στρέβλωσης της αγοράς και για την υπεράσπιση στρατηγικών συμφερόντων της ΕΕ, συμπεριλαμβανομένης της απαγόρευσης των προϊόντων που παράγονται με καταναγκαστική εργασία, μιας αναβαθμισμένης εργαλειοθήκης εμπορικής άμυνας και ενός λειτουργικού μηχανισμού κυρώσεων για τα ανθρώπινα δικαιώματα·

62. υπογραμμίζει ότι η επικύρωση της ΣΣΕ είναι αδιανόητη στο πλαίσιο της εξελισσόμενης δυναμικής της ευρύτερης σχέσης ΕΕ-Κίνας και θεωρεί εξαιρετικά λυπηρή την απαράδεκτη κινεζική κλιμάκωση της επιβολής κυρώσεων σε εκλεγμένους βουλευτές του Ευρωπαϊκού Κοινοβουλίου και σε ευρωπαϊκές οντότητες, καθώς αυτό διαβρώνει περαιτέρω την εμπιστοσύνη και παρεμποδίζει τη διμερή συνεργασία· υπογραμμίζει ότι η διαδικασία κύρωσης της ΣΣΕ δεν θα ξεκινήσει πριν αρθούν οι κινεζικές κυρώσεις κατά βουλευτών και οργάνων του Κοινοβουλίου·

63. υπογραμμίζει ότι το Κοινοβούλιο θα υποβάλει σε ενδελεχή έλεγχο τη συμφωνία, συμπεριλαμβανομένων των διατάξεών της για τη βιώσιμη ανάπτυξη, και υπενθυμίζει στην Επιτροπή ότι θα λάβει υπόψη την κατάσταση των ανθρωπίνων δικαιωμάτων στην Κίνα, καθώς και στο Χονγκ Κονγκ, όταν της ζητηθεί να εγκρίνει την επενδυτική συμφωνία·

64. παροτρύνει την Επιτροπή να προχωρήσει με μια επενδυτική συμφωνία με την Ταϊβάν, η οποία θα καταδεικνύει τη δέσμευσή της για ουσιαστική συμμετοχή στις εμπορικές και επενδυτικές σχέσεις και θα λαμβάνει τα αναγκαία μέτρα για την εκπόνηση εκτίμησης επιπτώσεων, δημόσιων διαβουλεύσεων και μιας διερευνητικής διαδικασίας πριν από το τέλος του 2021· επαναλαμβάνει τη σημασία του διμερούς διαρθρωτικού διαλόγου, μεταξύ άλλων σχετικά με ζητήματα που συνδέονται με την πολυφωνία και τον ΠΟΕ, την τεχνολογία και τη δημόσια υγεία, καθώς και την καίριας σημασίας συνεργασία για ζωτικές προμήθειες, όπως οι ημιαγωγοί·

65. χαιρετίζει τη δέσμευση της ΕΕΠ έναντι της Αφρικής και της Ανατολικής και Νότιας Γειτονίας με αποτελεσματικό, σύντονο και δημιουργικό τρόπο και ζητεί συγκεκριμένα βήματα για την εμβάθυνση των σχέσεων της ΕΕ με τους εν λόγω εταίρους, μεταξύ άλλων και στο πεδίο της ενέργειας·

66. επαναλαμβάνει τη σημασία μιας στρατηγικής και βιώσιμης εταιρικής σχέσης με τη Νοτιοανατολική Ασία και την Ινδία· καλεί την Επιτροπή, στο πλαίσιο αυτό, να συνεχίσει τη συνεργασία της με την περιοχή και να προωθήσει προδραστικά εμπορικές σχέσεις βασιζόμενες σε κανόνες για μια συνολική και φιλόδοξη στρατηγική για την περιοχή του Ινδοειρηνικού·

67. επισημαίνει ότι η κρίση COVID υπογράμμισε τη σημασία μιας νέας εταιρικής σχέσης με την αφρικανική ήπειρο, η οποία να προωθεί μια συμπεριληπτική και βιώσιμη προσέγγιση πολιτικής· υπογραμμίζει, στο πλαίσιο αυτό, ότι πρέπει να δοθεί απάντηση στο ζήτημα των μειώσεων χρέους και των ακυρώσεων χρέους· τονίζει ότι η ΕΕ πρέπει να στηρίξει ενεργά τη διαφοροποίηση των ενδοαφρικανικών αλυσίδων αξίας·

68. χαιρετίζει θερμά την έναρξη ισχύος της Αφρικανικής Ηπειρωτικής Ζώνης Ελεύθερων Συναλλαγών (AfCFTA) ως μέσου που θα συνοδεύει ενεργά την περιφερειακή, οικονομική και πολιτική ολοκλήρωση της Αφρικής και θα βελτιώσει την πρόσβασή της στις παγκόσμιες αγορές·

69. υπογραμμίζει τη σημασία της προσήλωσης της ΕΕ στις εμπορικές μας σχέσεις με τη Λατινική Αμερική και την Καραϊβική, συμπεριλαμβανομένων των υπερπόντιων χωρών και εδαφών· εκφράζει την ανησυχία του για τον αντίκτυπο της νόσου COVID-19, ιδίως στις γυναίκες, στην περιοχή αυτή·

70. καλεί όλα τα θεσμικά όργανα της ΕΕ να διατηρήσουν ως προτεραιότητα, την εμπορική και αναπτυξιακή συνεργασία μας και την δημιουργία μεγαλύτερης ανθεκτικότητας απέναντι σε πανδημίες και καταστάσεις έκτακτης υγειονομικής ανάγκης· καλεί την Επιτροπή να διατηρήσει διαρθρωμένο διάλογο με τους εταίρους μας στις προαναφερθείσες περιοχές για τον σκοπό αυτό·

o

o o

71. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και την Επιτροπή.

(1) Κείμενα που εγκρίθηκαν, P9_TA(2020)0337.

(2) Κείμενα που εγκρίθηκαν, P9_TA(2021)0277.

(3) Κείμενα που εγκρίθηκαν, P9_TA(2021)0261.

(4) Κείμενα που εγκρίθηκαν, P9_TA(2021)0109.

(5) Κείμενα που εγκρίθηκαν, P9_TA(2021)0071.

(6) Κείμενα που εγκρίθηκαν, P9_TA(2021)0073.

(7) Κείμενα που εγκρίθηκαν, P9_TA(2021)0040.

(8) Κείμενα που εγκρίθηκαν, P9_TA(2020)0321.

(9) Κείμενα που εγκρίθηκαν, P9_TA(2020)0252.

(10) Κείμενα που εγκρίθηκαν, P9_TA(2020)0212.

(11) Κείμενα που εγκρίθηκαν, P9_TA(2019)0078.

(12) ΕΕ C 369 της 11.10.2018, σ. 22.

(13) ΕΕ C 101 της 16.3.2018, σ. 30.

(14) Διεθνές Νομισματικό Ταμείο, World Economic Outlook: Managing Divergent Recoveries (Παγκόσμιες οικονομικές προοπτικές: Διαχείριση των αποκλίσεων κατά την ανάκαμψη), Απρίλιος 2021.

(15) Οδηγία 2014/95/ΕΕ του Ευρωπαϊκού Κοινοβουλίου και του Συμβουλίου, της 22ας Οκτωβρίου 2014, για την τροποποίηση της οδηγίας 2013/34/ΕΕ όσον αφορά τη δημοσιοποίηση μη χρηματοοικονομικών πληροφοριών και πληροφοριών για την πολυμορφία από ορισμένες μεγάλες επιχειρήσεις και ομίλους (ΕΕ L 330 της 15.11.2014, σ. 1).

(16) Κανονισμός (ΕΕ) 2016/679 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας των δεδομένων προσωπικού χαρακτήρα και για την ελεύθερη κυκλοφορία των δεδομένων αυτών και την κατάργηση της οδηγίας 95/46/ΕΚ (Γενικός Κανονισμός για την Προστασία Δεδομένων) (ΕΕ L 119 της 4.5.2016, σ. 1).

(17) Non-paper from the Netherlands and France on trade, social economic effects and sustainable development (Ανεπίσημο έγγραφο των Κάτω Χωρών και της Γαλλίας σχετικά με το εμπόριο, τις κοινωνικές οικονομικές επιπτώσεις και τη βιώσιμη ανάπτυξη), στον ιστότοπο «the Netherlands at International Organisations (permanentrepresentations.nl)».